**YEDDİ  BULAQ  ƏFSANƏSİ**

Bu dediyim əfsanəni  
Düşündükcə, yazdıqca mən  
Elə bil ki, yeddi bulaq  
Süzülürdü ürəyimdən.  
Üzərində dayandığım,  
Su içdiyim yeddi bulaq  
Deyirlər ki, yeddi qızın  
Göz yaşından yaranmış, ah.  
Nədən belə zümzüməli,  
Nədən belə durudur o.  
Bəlkə elə yeddi qızın  
Gözlərinin nurudur o?  
Bir əfsanə olsa da bu,  
Fikrim, qəmim coşub-daşır.  
Axı onu min illərcə  
El ürəyi yaşatmışdır.  
Düşündükcə düşündürür  
Min dumanlı sual məni;  
Öz günümdən ötən günə  
Çəkir səyyar xəyal məni...  
Gül-çiçəkli olsa da yer,  
Ürəklərin fəsli qışdır.  
Şahmar bəyin zülmü yenə  
Dağlara da dərd olmuşdur.  
Hökm eləyir o qara qurd:  
“Mənimdir yer, mənimdir yurd:  
Bir çobanın yeddi qızı  
Burda azad gəzir niyə?  
Yaylağımda çiçək üzüb  
Ürəyimi üzür niyə?  
Ölməmişdir, hələ Şahmar,   
Şahmar bəyin hüzuruna  
Bu saatca gəlsin onlar!”  
O əmr etdi qızlara: “Siz  
Bu gün dağa dönərsiniz.  
Qoparılan hər bir çiçək  
Öz yerində bitsin gərək.  
Mənim şərtim budur: əgər  
Bircə günə bitməsələr  
Çiçəklərim, o zaman siz  
Hüzuruma gələrsiniz...  
Hökmüm gözəl, qəlbim incə...  
Səadətdir yeddi gecə  
Yeddi gözəl olsa bəyin:  
Bundan gözəl qərar deyin!  
Bəy arzuya yetsin gərək,  
O sözündən dönməyəcək.   
Fərmanımdan dönən ancaq  
Saçlarından asılacaq!  
Dili olsa təbiətin,  
Duya bilsə həmin dərdi, -  
Yeddi çiçək solmamaqçün  
Milyon çiçək bitirərdi.  
Səhər bəlkə açılmazdı,  
Günəş yerə saçılmazdı  
Bürüyərdi duman yeri -  
Bilsəydilər yeddi pəri  
Qəlbi qara bir iblisə  
Bir gecəlik “yar” olacaq.  
Yeddi çiçək, yeddi könül,  
Yeddi sevgi xar olacaq.  
Yeddi gəncin taleyində  
Sönəcəkdir yeddi ulduz.   
Eşqi nakam qalacaqdır  
Yeddi oynaq, bakirə qız.  
Qızlar bildi ağır hökmü,  
Qızlar duydu acı dərdi.  
İnsan qəlbi dağ olsaydı  
Bu dərd ilə əriyərdi.  
Az qalırdı hökmə artıq,  
Sabah fərman bitməliydi,  
Sabah onlar Şahmar bəyin  
Hüzuruna getməliydi.  
Qızlar durub gecəyarı  
Dırmandılar dağa sarı.  
Bir zirvədə durdu onlar,  
Burda yalnız iki yol var;  
Qabaq ölüm: tikə-tikə!  
Geri dönsən olar ləkə.  
Gözlərini yumub bir an  
İndi onlar bu qayadan  
Özlərini salacaqlar,  
Yeddi qızın göz yaşından  
Yeddi bulaq qalacaqdır.  
Ətraf duman, həyat acı,  
Dağ üstündə yeddi bacı,  
Hey düşünür, hey ağlayır.  
Yer ağlayır, göy ağlayır.  
Yarıb qara buludları.  
Ay da göydən gecəyarı  
Nur səpdikcə pərdə-pərdə,  
Deyir bu qan qalmaz yerdə.  
Yerdə qalmır bu nahaq qan,  
Sabah qalxır el yuxudan...  
Bu nə tüğyan, bu nə səsdir:  
“Yaşamasın daha bəsdir -  
Bu namussuz, qəlbi qara,  
Çəkin onu, çəkin dara”, -  
Deyə coşur el nidası.  
Yaman olur birləşəndə -  
El qəlbinin səs-sədası.  
Elə bil ki, mən də vardım  
Axıb gedən el içində;  
Bu qaynayan sel içində.  
Bir sahilsiz selə döndüm,  
Bir qanadlı yelə döndüm,  
Ayaqlayıb min qaya-daş  
Bulaq üstə gəldim birbaş:  
“Qalxın, - dedim, - yeddi bacı,  
Şahmar bəyin taxtı-tacı  
Əbədilik tar-mar oldu,   
Daha ömür bahar oldu”...  
Bu vaxt gülüş səslərindən  
Xəyalımdan ayrıldım mən...  
Gördüm odur çəmən üstə  
Sevgililər dəstə-dəstə  
Məclis qurub mehriban, şad;  
Deyən azad, gülən azad...  
Əfsanəvi bir gözəl tək  
Bir sevgilim dayanıb tək:  
Bulaq üstə qalmışam mən,  
Əfsanəyə dalmışam mən.  
Sevgilimlə durub mən də  
Seyrə çıxdım göy çəməndə...  
Ürəyimdə dil açdıqca  
Onun eşqi, onun səsi,  
Xəyalımdan ayrılmırdı  
Yeddi bulaq əfsanəsi...

**1956**